Valgerður Rúnarsdóttir , yfirlæknir á Vogi . Fréttablaðið / Pjetur Yfirlæknir á Vogi segir aðgengi og framboð á eiturlyfjum á íslenskum markaði mjög gott . Þá hafi verð á efnunum almennt farið lækkandi eða staðið í stað síðustu ár . Fleiri sjúklingar í yngsta aldurshópnum létust vegna ofneyslu á liðnu ári en árin á undan . Valgerður Rúnarsdóttir yfirlæknir á Vogi var gestur þáttarins Reykjavík síðdegis á Bylgjunni í dag og fór yfir stöðu fíknisjúkdóma , einkum hjá sjúklingum undir 40 ára . Hún sagði að dauðsföllum tengdum ofneyslu í þessum yngsta aldurshópi hafi fjölgað mjög síðustu ár en á fjórða tug létust árið 2018 , í samanburði við 25 árin 2016 og 2017 . Hún sagði að starfsfólk á Vogi fyndi fyrir mikilli þörf fyrir þjónustuna . Stærsta vandamálið væri áfengisneysla auk örvandi og lyfsseðilsskyldra lyfja . Í því samhengi nefndi Valgerður morfínskyld lyf á borð við parkódín og kódein og sterk lyf eins og kontalgín og fentanýl . Þá sagði Valgerður að afar auðvelt væri fyrir sjúklinga að nálgast lyf á íslenskum markaði , bæði þegar horft er til aðgengis og verðlags . „ Það sem er kannski líka athyglisvert , af því að við höfum í gegnum tíðina tekið prufu einu sinni í mánuði og spurt fólk hvað það borgi fyrir hin ýmsu vímuefni sem það kaupir , og það er lægra verð almennt séð á flestum vímuefnum sýnist manni . Það er allavega ekki að hækka neitt og frekar að lækka , “ sagði Valgerður . „ Þannig að aðgengið virðist mjög gott að vímuefnum , hvort sem það eru kannabisefni , lyf eða ólögleg vímuefni . Það sem gengur kaupum og sölum , það virðist vera nóg framboð af því . Og það er stór keðja þar sjálfsagt sem er ekki auðvelt að eiga við , því þetta er margþætt . “ Hlusta má á viðtalið við Valgerði í Reykjavík síðdegis í heild í spilaranum hér að neðan . Um hundrað ungmenni á aldrinum 18 til 25 ára eru á biðlista eftir að komast að á sjúkarhúsinu Vogi . Úrræðum fyrir börn undir 18 ára aldri hefur fækkað undanfarin tíu ár að sögn móður drengs sem glímdi við fíknivanda .